ปรับทัพใช้ไม้นวมแก้หวยแพง
เสธ.แดง งัดไม้นวมเข้าสู้จับสมาคมองค์กรการกุศลและสมาคมคนพิการ ลงนามในสัญญาคุณธรรม ไม่ขายสลากเกินราคาคู่ละ 80 บาท ยันไม่ใช้ไม้แข็ง ตัดโควตาทันที หวั่นถูกคนพิการประท้วง ปรับแผนเตือนผู้ค้าสลาก 2 ครั้งก่อน หากพบยังดื้อขายสลากเกินราคาเป็นครั้งที่ 3 ค่อยลงดาบ,พล.ท.อภิรักษ์ คงสมพงษ์ ประธานกรรมการสำนักงานสลากกินแบ่งรัฐบาล เปิดเผยภายหลังจากการลงนามบันทึกข้อตกลงคุณธรรมระหว่างสมาคมองค์กรการกุศลและมูลนิธิ 89 แห่ง ซึ่งเป็นองค์กรที่ได้รับโควตาสลากจากสำนักงานสลากฯ รวมกันสูงถึง 90% จากจำนวนสมาคมองค์กรการกุศลและมูลนิธิกว่า 1,000 แห่งทั่วประเทศที่ได้รับโควตาสลาก โดยการลงนามในสัญญาคุณธรรม จะเป็นการตกลงร่วมกันที่จะไม่จำหน่ายสลากเกินกว่าราคาที่สำนักงานสลากฯกำหนดคือ คู่ละไม่เกิน 80 บาท เพื่อลดปัญหาการจำหน่ายสลากเกินราคา,การลงนามในครั้งนี้เพื่อส่งสัญญาณให้ผู้ค้า สลากที่เป็นผู้พิการและเป็นสมาชิกในองค์กรการกุศลรับทราบว่า สำนักงานสลากฯมีมาตรการที่เข้มข้นกับผู้ค้าสลากที่ขายเกินราคา โดยแบ่งออกเป็น 2 ส่วนคือ กลุ่มองค์กรการกุศล ซึ่งปัจจุบันมีโควตาอยู่ในมือ 28 ล้านฉบับคู่ หรือ 56 ล้านฉบับ จากยอดพิมพ์สลากทั้งหมด 120 ฉบับต่องวด จะต้องนำสลากส่งให้สมาชิกเพื่อขายด้วยตนเองเท่านั้น หากไม่สามารถขายได้ด้วยตนเอง เนื่องจากเป็นผู้พิการรุนแรงก็ต้องขายในราคาที่กำหนดคือไม่เกินคู่ละ 80 บาท และ 2.สลากที่เหลืออีก 32 ล้านฉบับคู่ หรือ 64 ล้านฉบับ ที่สำนักงานสลากฯ ขายเอง ด้วยการกระจายผ่านตู้เอทีเอ็ม อินเตอร์เน็ตแบงก์กิ้ง เป็นต้น จะใช้มาตรการที่เข้มข้นคือ หากพบขายเกินราคา 80 บาทต่อคู่ จะดำเนินการจับจริง โดยมีโทษจำคุก 1 เดือน ปรับไม่เกิน 10,000 บาทหรือทั้งจำและปรับ,พล.ท.อภิรักษ์กล่าวว่า ในช่วงที่ผ่านมา สำนักงานสลากฯได้ประสานเจ้าหน้าที่ตำรวจและทหารลงพื้นที่จับกุมรายย่อยและตัดสิทธิ์โควตารายย่อยที่ซื้อสลากจากสำนักงานสลากฯ โดยตรงไปแล้ว 175 ราย และยังอยู่ระหว่างการตรวจสอบอีกนับร้อยราย แต่องค์กรการกุศลนั้น ถือว่าสำนักงานสลากฯใช้ไม้นวมแก้ไขปัญหาเพราะไม่ต้องการให้ผู้พิการหรือสมาคมเดือดร้อนอย่างรุนแรง หากต้องถึงขั้นตัดโควตาในทันที ซึ่งถือเป็นประเด็นใหญ่และไม่ต้องการให้เกิดการประท้วงวุ่นวายภายหลัง และสุดท้ายรัฐบาลก็ต้องมีหน้าที่ดูแลผู้พิการให้อยู่รอดได้ในสังคม,ดังนั้น มาตรการลงโทษของสำนักงานสลากฯ เพื่อการควบคุมไม่ให้องค์กรการกุศลขายสลากเกินราคานั้น จะเริ่มต้นจากกรณีสมาชิกของสมาคมฯ นำสลากไปจำหน่ายเกินราคาแล้วถูกจับดำเนินคดี หรือการตรวจสอบสลากของกลางที่ถูกจับดำเนินคดี แล้วพบว่าเป็นสลากที่จัดสรรให้กับสมาคมฯใด สำนักงานฯจะแจ้งเตือนเป็นหนังสือให้ยกเลิกการจัดสรรให้สมาชิกที่ถูกจับดำเนินคดี หรือเป็น ผู้ได้รับการจัดสรรสลากฉบับที่เป็นของกลาง จากนั้น สมาคมฯจะต้องแจ้งรายชื่อสมาชิกที่ได้รับการจัดสรรแทนมาให้สำนักงานสลากฯ,สำนักงานสลากฯ จะมีการแจ้งเตือนแบบเดียวกันนี้ทั้งหมด 2 ครั้ง แต่หากยังพบว่ามีการจำหน่ายสลากเกินราคาของสมาชิกหรือพบสลากของกลางที่เป็นของสมาคมฯ เป็นครั้งที่ 3 สำนักงานฯ จะดำเนินการตัดโควตาสลากตามจำนวนที่ผู้จำหน่ายเกินราคาได้รับการจัดสรรและผลการปฏิบัติต่างๆของสมาคมฯจะได้รับการบันทึกไว้ในฐานข้อมูลของสำนักงานฯ เพื่อประกอบการพิจารณา ต่ออายุโควตาในเดือน ธ.ค.นี้ด้วย,พล.ท.อภิรักษ์กล่าวต่อว่า มาตรการต่างๆ ที่สำนักงานสลากฯ กำหนดขึ้นมาใหม่ในช่วงนี้ เพราะจากการสำรวจพบว่า การจำหน่ายสลากเกินราคาเริ่มทวีความรุนแรงมากขึ้น โดยเฉพาะการรวบรวมเลขชุดตั้งแต่ 5 คู่ขึ้นไป จากเดิมที่กำหนดราคาคู่ละ 80 บาท จะเพิ่มขึ้นเป็นคู่ละ 90 บาท จนถึงเลขชุด 20 ใบ ราคาจะพุ่งขึ้นไปแตะคู่ละ 120 บาท เป็นต้น ทำให้ราคาขายเฉลี่ยสลากคู่ละ 80 บาทจากเดิมมีอยู่ 80% ทั่วประเทศ ลดลงเหลือ 70%,นโยบายของรัฐบาลคือ ไม่ต้องการมอมเมาประชาชนด้วยการพิมพ์สลากเพิ่มไปเรื่อยๆ แต่ต้องการจัดระเบียบให้สลากขายในราคาที่กำหนดคือ ไม่เกินคู่ละ 80 บาท แต่ในระหว่างนี้รัฐบาลจะไม่นำสลากรูปแบบใหม่ๆ เช่น เลขท้าย 2 ตัวและ 3 ขาย หรือหวยออนไลน์ เพราะจะยิ่งส่งผลกระทบต่อผู้ค้าสลากรายย่อยและผู้พิการ เนื่องจากกลุ่มคนเหล่านี้จะไม่สามารถขายสลากใบๆ หรือลอตเตอรี่ผ่านสลากรูปแบบใหม่ๆได้เลย,ส่วนแนวความคิดของกระทรวงการพัฒนาสังคมและความมั่นคงของมนุษย์ (พม.) โดยให้สำนักงานสลากฯ นำรายได้จากการจำหน่ายสลากฯ มอบให้แก่ผู้พิการโดยตรงนั้นก็เป็นอีกข้อเสนอหนึ่งที่น่าสนใจ แต่การสำรวจผู้พิการต้องมีความชัดเจนและการจ่ายเงินต้องตรงตัวกับผู้รับเงิน แต่สิ่งที่นายกรัฐมนตรีต้องการเห็นมากที่สุดคือ ประชาชนต้องเลิกพฤติกรรมโดยไม่สนับสนุนหรือซื้อสลากที่มีราคาเกินกว่าคู่ละ 80 บาท.
เสธ.แดง งัดไม้นวมเข้าสู้จับสมาคมองค์กรการกุศลและสมาคมคนพิการ ลงนามในสัญญาคุณธรรม ไม่ขายสลากเกินราคาคู่ละ 80 บาท ยันไม่ใช้ไม้แข็ง ตัดโควตาทันที หวั่นถูกคนพิการประท้วง ปรับแผนเตือนผู้ค้าสลาก 2 ครั้งก่อน
อภิรักษ์ คงสมพงษ์,แก้หวยแพง,ขายสลากเกินราคา,สลากกินแบ่งรัฐบาล,สมาคมองค์กรการกุศล